སྤྱིར་འཛམ་གླིང་ནི་ང་ཚོ་འཚོ་སྡོད་བྱེད་སའི་གནས་ཁྱད་པར་བ་སྟེ་དེང་གི་གོ་ལ་རིལ་མོ་འདི་ལ་ངོས་འཛིན་གནང་ནའང་དུས་འཁོར་དང་ཆོས་མངོན་པ་མཛོད་སོགས་ནས་བཤད་པའི་འཛམ་གླིང་དང་བཞེད་ཚུལ་མཐུན་མིན་གྱི་གནས་སྐབས་ཀྱི་ཁྱད་པར་ཅུང་ཟད་མངོན།འོན་ཀྱང་།གཞུང་དེ་དག་ཏུ་འཛམ་གླིང་ཆེ་ཆུང་དང་གླིང་གི་དུམ་ཆ་སོར་སོར་བྱས་ནས་ཡུལ་དངོས་མི་འདྲ་བ་ལའང་འཛམ་གླིང་གི་ཐ་སྙད་བྱས་པ་སོགས་སྣང་བས་འདིར་ཡང་ཡུལ་གང་གི་མཁས་པའི་རྒྱན་དུ་བཤད་པའི་འཛམ་གླིང་ལ་བྱེ་བྲག་གི་གོ་བ་མི་འདྲ་བའི་ཁྱད་པར་བྱ་ཆོགཡང་དགོས་རྒྱ་གར་འཕགས་པའི་ཡུལ་ལ་འཛམ་གླིང་གི་ཐ་སྙད་བྱེད་པ་ཤིན་ཏུ་གསལ་ཏེ།ཇོ་བོ་རྗེ་དབུས་གཙང་དུ་ཕེབས་རྒྱུའི་ཞལ་བཞེས་མཛད་སྐབས་དགེ་བཤེས་སྟོན་པ་བས་ཞང་དབང་ཕྱུག་མགོན་ལ་བརྫངས་པའི་བོད་ཀྱི་མི་ཆེན་རྣམས་ལ་སྤྲིངས་པའི་ཡི་གེ་བྱ་བར།ཤིང་རྟའི་དབྱིབས་འདྲ་མཛམ་གླིང་གི།བྱེ་བྲག་བརྗིད་ལྡན་གངས་རིའི་བྱང་།།ཞེས་ཤིང་རྟའི་དབྱིབས་དང་འདྲ་བའི་རྒྱ་གར་ལ་འཛམ་གླིང་གི་ཐ་སྙད་དངོས་སུ་སྨོས་པ་དང་བཀའ་གདམས་ཕ་ཆོས་ཀྱི་སྐབས་གོང་འོག་རེ་འགར་རྒྱ་གར་ལ་འཛམ་གླིང་གི་ཐ་སྙད་སྨོས་པ་དཔེར་ན།ཇོ་བོ་གསེར་གླིང་ཡུལ་དུ་བྱོན་ནས་གསེར་གླིང་པ་ཆོས་ཀྱི་གྲགས་པ་གང་ན་བཞུགས་བྱས་པ་ལ།བཙུན་པ་ཅིག་ན་རེ།བླ་མ་ཞག་བདུན་གྱི་གོང་ནས་འཛམ་བུ་གླིང་བའི་བཙུན་པ་གང་ན་འདུག་ཅེས་གསུང་ཞིང་གདའ་ཡིས་ཟེར་རོ།ཞེས་དང་།གསེར་གླིང་དུ་ཡང་འཛམ་བུ་གླིང་བའི་པཎ་ཌི་ཏ་ཆེན་པོ་ཅིག་བྱོན་ཞེས་དང་།ཡང་དགེ་ཚུལ་ཅིག་ན་རེ།ཁྱོད་འཛམ་བུ་གླིང་བ་ཡིན་ནམ་ཟེར།ཡིན་བྱས་པས་ཞེས་སོགས་རྒྱ་གར་བ་ཡིན་ནམ་ཟེར་བའི་ཚབ་ཏུ་འཛམ་བུ་གླིང་བ་ཡིན་ནམ་ཞེས་དྲི་བ་མཛད་ཚུལ་ལ་བལྟས་ན་རྒྱ་གར་ལ་འཛམ་གླིང་ཞེས་འབོད་པ་གསལ་བོ་རེད།གཞན་ཡང་།རྒྱ་གར་ཆོས་འབྱུང་ལས།ཤར་ལྷོ་ནུབ་གསུམ་རྒྱ་མཚོ་ལ་ཐུག་པའི་འཛམ་བུའི་གླིང་གི་གཞི་དང་།གླིང་ཕྲན་ལྔ་བཅུ་ཙམ་ལ་དབང་བསྒྱུར་བར་གྱུར་ཏོ།།ཞེས་དང་།འཕགས་པའི་རྫུ་འཕྲུལ་གྱིས་གླིང་དེར་འོང་བ་ན་གཟི་བརྗིད་མ་བཟོད་ནས།སྲིན་མོ་རྣམས་བྲོས་པའི་འོག་ཏུ་ཚོང་བ་དག་བདེ་བར་འཛམ་བུའི་གླིང་དུ་ཕྱིན་ནོ།ཞེས་དང་།ཡང་སིངྒ་ལའི་གླིང་ན་རྒྱལ་པོ་ཁྲི་ལྡན་སེང་གེའི་མཛོད་པ་ཞེས་བྱ་བ་ཡོད་དེ།དེ་མདུན་ས་ན་གནས་པའི་ཚེ།འཛམ་བུའི་གླིང་ན་གནས་པའི་ཚོང་པ་ཞིག་གིས་སྟོན་པའི་སྐུ་གཟུགས་ཤིང་ལས་བྱས་པ་ཞིག་ཕུལ།ཞེས་དང་།ཡུལ་སྣ་ཚོགས་ཀྱི་ལྷ་ཁང་དང་མཆོད་རྟེན་དག་བལྟ་བའི་ཕྱིར་འཛམ་བུའི་གླིང་དུ་བྱོན་ཞེས་པ་སོགས་སྐབས་གོང་འོག་ཏུ་གསལ་བའི་འཛམ་བུའི་གླིང་ནི་འཛམ་གླིང་ཆེན་པོའམ་འཛམ་གླིང་སྤྱི་ལ་གོ་རྒྱུ་མིན་པར་བལྟས་པས་ཤེས་སོ།།མཁས་དབང་དགེ་ཆོས་ཀྱིས་རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མར་ཡང་།རྒྱལ་པོ་མྱ་ངན་མེད་ཀྱི་དུས་ཙམ་ན་ད་ལྟའི་རྒྱ་གར་ཡོངས་སུ་རྫོགས་པ་བྱང་གི་ཕྱོགས་ཆ་དང་བཅས་པ་འདི་ལ་ཛམྦུ་ཞེས་གྲགས།སིང་ག་ལ་པའི་ཡུལ་མི་བྱིངས་རྣམས་ད་དུང་ཡང་རྒྱ་གར་ལ་འཛམ་བུ་གླིང་དུ་འབོད་ཅིང་།བོད་དང་རྒྱ་སོགས་དེའི་ཁོངས་མིན་པར་བྱེད།ཅེས་དང་།སྔོན་རབས་རྙིང་མ་རྣམས་ལས་འཛམ་གླིང་ཡུལ་གྲུ་གང་བཤད་པ་ཕལ་ཆེར་ཡང་རྒྱ་གར་དང་དེའི་ཉེ་འཁོར་མི་རིང་བའི་ཕྱོགས་ནས་རྙེད་པ་ཤ་སྟག་ཡིན།ཞེས་དང་།འཛམ་གླིང་ཆུང་ངུ་དེ་རྒྱ་གར་ཙམ་དུ་གསལ་ཞེས་སོགས་གསུངས།དེ་བཞིན་ཆེན་པོ་ཐང་གུར་དུས་ཀྱི་རྒྱ་གར་ཞིང་གི་བཀོད་པའི་དཀར་ཆགས་སུ་ཡང་།གངྒྰའི་ཀླུང་གི་འབབས་ཕྱོགས་སུ་བརྒྱུད་དེ་ཤར་དུ་རྒྱང་གྲགས་སུམ་བརྒྱ་ལྷག་ཕྱིན་པ་ན་ཛམྦུཞེས་བྱ་བའི་ཡུལ་ཐ་གྲུར་རྒྱངས་གྲགས་བཞི་སྟོང་ཙམ་ཞེས་རྒྱ་གར་བྱེ་བྲག་གི་ས་གནས་ལའང་འཛམ་བུ་གླིང་གི་ཐ་སྙད་བཏགས་པར་གསལ་ལོ།།དེ་བཞིན་རྰ་མ་ཎའི་རྟོགས་བརྗོད་སྐབས་སུ་ཡང་འཛམ་གླིང་ངང་མོའི་རྗེས་སོང་བ།།ཞེས་པའི་འཛམ་གླིང་དེ་འཛམ་གླིང་ཆུང་ངུར་གོ་བར་བྱ་ཞིང་དེས་མཚོན་པའི་འགོས་ལོ་གཞོན་ནུ་དཔལ་གྱི་དེབ་ཐེར་སྔོན་པོ་སོགས་གནའ་དེང་གི་རྩོམ་ཡིག་མང་པོར་གསལ་པས་འདིར་རྒྱས་སྤྲོ་མི་བྱ།གང་ལྟར།དུས་རབས་བཅུ་བཞི་པའི་ཡར་སྔོན་ནས་འཛམ་གླིང་རྒྱན་དྲུག་མཆོག་གཉིས་སུ་བསྔགས་པའི་ཚིག་ཟུར་གྱི་འཛམ་གླིང་ལ་དུས་འཁོར་དང་མངོན་པ་སོགས་ནང་པའི་གཞུང་ཆེན་ཁག་ཏུ་གསལ་བའི་འཛམ་གླིང་དང་དེང་གི་དངོས་གཙོ་ཚན་རིག་པས་ངོས་འཛིན་མཛད་པའི་ས་སྒང་།ཡང་ན་དུས་རབས་བཅུ་གཉིས་པ་ཡས་མས་ནས་རྒྱ་གར་ལ་འཛམ་གླིང་དུ་བརྗོད་པའི་ལུགས་གང་བྱས་ཀྱང་འགྲེལ་སླ་བས་འཛམ་གླིང་མཁས་པའི་རྒྱན་དུ་སོང་ན་ངེས་པར་རྒྱ་གར་ལས་གཞན་པའི་མཁས་པ་འཚོལ་བའི་ངལ་བ་མི་དགོས།ཡང་གཅིག་བཤད་ན།རྒྱ་གར་ནི་སྐབས་དེ་དག་ཏུ་ནང་བསྟན་དར་ཁྱབ་ཆེས་ཆེ་བའི་ཡུལ་དབུས་སམ་ལྟེ་བ་ཉག་གཅིག་པོ་དེ་རང་ཡིན་པས།ཡུལ་དེ་གའི་བསྟན་པའི་དར་རྒུད་ཀྱི་གནད་དོན་ནི་འཛམ་གླིང་སྤྱིའི་བསྟན་པའི་དར་རྒུད་ཀྱི་གནད་དོན་དང་།ཡུལ་དེ་གའི་མཁས་པའི་གཙུག་རྒྱན་དུ་བསྔགས་ན་དོན་གྱིས་འཛམ་གླིང་སྤྱིའི་མཁས་པའི་གཙུག་རྒྱན་དུ་བསྔགས་པ་ལས་འོས་སུ་མེད་སྟབས་དེ་གའི་མཁས་པ་རེ་འགར་འཛམ་གླིང་རྒྱན་དྲུག་མཆོག་གཉིས་ཀྱི་སྙན་པ་རྒྱས་སོ།།རྒྱན་དྲུག་མཆོག་གཉིས་ནི་གནའ་བོའི་རྒྱ་གར་དུ་ཕེབས་པའི་མཁས་པ་ཤ་སྟག་མ་གཏོགས་ཡུལ་ལུང་གཞན་དུ་གཏན་སྡོད་བྱས་པའི་མཁས་པར་མི་སྣང་ལ།སྐབས་དེ་དུས་ཙམ་མ་ཟད་ཕྱིས་སུའང་འཛམ་གླིང་སྤྱི་དང་བྱེ་བྲག་རྒྱ་གར་སོགས་ལ་འདི་དག་ལས་ལྷག་པའི་རྒྱན་དང་མཆོག་ཏུ་གྱུར་བའི་ནང་པའི་མཁས་པ་ཞིག་བྱོན་པར་མི་སྣང་།ལྷག་པར་ཆེད་བསྟོད་དང་བསྔགས་པ་བརྗོད་པའི་ཐ་སྙད་ཀྱི་ཁྱབ་ཁོངས་སུ་སྒྲ་བཤད་འཇུག་གཉིས་ཀ་ཚང་བའི་ངེས་པ་གཏན་ནས་མེད་པ་སུས་ཀྱང་ཤེས་སླ་མོད།འཕགས་ཡུལ་གྱི་པཎ་གྲུབ་འདི་དག་ནི་འུད་བསྟོད་ཙམ་མིན་པར་མཁས་གྲུབ་གཉིས་ལྡན་གྱི་དམ་པ་ཤ་སྟག་ཏུ་སོང་གཤིས་འདི་དག་ལ་འཛམ་གླིང་མཁས་པའི་རྒྱན་དང་དེའི་མཆོག་ཏུ་བསྔགས་ན་ནམ་ཡང་མི་འོས་པ་མེད་པར་སྙམ།